पार्टी के भीतर की ब्राह्मणवादी लॉबी के विरोध के बावजूद, भाजपा ने यह घोषणा कर दी है कि मोदी वाराणसी से चुनाव लड़ेंगे। यह मोदी को एक ऐसे ‘राष्ट्रीय नेता’ के रूप में प्रस्तुत करने का प्रयास है, जो अपने गृह राज्य से दूर, देश के सबसे बड़े राज्य और वहां की भी एक ‘पवित्र नगरी’ से चुनाव जीत सकता है। मोदी के लिए दिल्ली का रास्ता, उत्तरप्रदेश से होकर जाता है, जहां 80 लोकसभा सीटें हैं। उन्हें इनमें से कम से कम आधी जीतनी होंगी। 2004 और 2009 में भाजपा ने उत्तरप्रदेश में केवल 10 सीटें जीती थीं। इस बार कई कारकों के चलते, जिनमें शामिल हैं साहिब के गुजराती सिपहसालार अमित शाह के प्रयास, आरएसएस-समन्वित समर्थन जुटाने के अभियान और मुजफ्फ रनगर दंगे के कारण हुआ ध्रुवीकरण, भाजपा का उत्तरप्रदेश के अधिकांश क्षेत्रों में प्रदर्शन पहले से अच्छा रहने वाला है। परंतु पूर्वांचल या पूर्वी उत्तरप्रदेश में भाजपा की उतनी पैठ नहीं बन पा रही थी और इसलिए अमित शाह ने मोदी को वाराणसी से चुनाव लड़वाने का निर्णय लिया ताकि उस क्षेत्र के अलावा, पड़ोसी बिहार के पश्चिमी जिलों में भी भाजपा का प्रभाव बढ़ सके। स्पष्टत: ‘मोदी की आंधी’ गंगा के तट तक नहीं पहुंच सकी है।